Afrucat treballa per muntar combois aeronàutics perquè treballadors agraris originaris de l'Europa de l'Est residents a Catalunya que es trobaven de vacances als seus països puguin tornar per treballar a la campanya de la fruita. L'entitat manté converses amb l'Estat per obtenir les autoritzacions pertinents perquè puguin retornar entre 2.000 i 3.000 treballadors, sobretot de Romania, en les pròximes setmanes. D'altra banda, ha plantejat als governs català i espanyol un increment de les persones que poden viatjar en un vehicle per anar a treballar al camp o en centrals. Així mateix, Afrucat està dissenyant rutes per traslladar treballadors agraris als llocs de feina amb autocars que prestaven serveis públics com ara el transport escolar. Aquesta setmana ha començat la collita de la cirera a les Terres de l'Ebre però el gruix de la campanya de la fruita no arribarà fins al juny amb l'inici de la recol·lecció del préssec i la nectarina. L'emergència sanitària pel coronavirus genera incerteses entre el sector, sobretot pel que fa a la disponibilitat de mà d'obra i a la mobilitat dels treballadors, segons ha assenyalat el director general d'Afrucat, Manel Simon.   La campanya de la fruita requereix uns 30.000 treballadors addicionals. Any rere any, molts d'aquests llocs de treball es cobreixen amb persones d'origen estranger residents al país. Es dona el cas que molts es trobaven de vacances als seus països quan ha esclatat la crisi del coronavirus i no han pogut tornar com és el cas de treballadors del Marroc, país que impedeix que puguin sortir. En una situació similar es troben amb treballadors que estan a l'Europa de l'Est, davant les restriccions de mobilitat imposades pels països europeus i que dificulten els desplaçaments terrestres.  En aquest sentit, Afrucat està treballant per organitzar combois aeronàutics perquè entre 2.000 i 3.000 treballadors de l'Europa de l'Est que resideixen a Catalunya i que es troben actualment als seus països d'origen, especialment a Romania, puguin tornar per treballar a la fruita, ja sigui al camp o en centrals fruiteres. L'associació empresarial està fent gestions amb el govern espanyol per poder obtenir les autoritzacions pertinents i també manté contactes amb brokers per noliejar els avions necessaris. Una de les possibilitats que estudia Afrucat és que puguin arribar a través de l'Aeroport de Lleida-Alguaire. Simon ha recordat que fa uns dies la Comissió Europea va dictar una instrucció que insta tots els països membres a facilitar la mobilitat dels treballadors del camp.    Afrucat està treballant perquè no falti mà d'obra i adverteix que perquè això no succeeixi cal que les administracions atenguin les diferents propostes plantejades pel sector. L'entitat també va posar en marxa una borsa de treball per posar en contacte gent d'arreu de l'Estat interessada en treballar a la fruita i empreses.   Afrucat dissenya rutes en autocars i demana poder traslladar més treballadors en un mateix vehicle Una altra de les preocupacions d'Afrucat és la mobilitat dels treballadors fins a les explotacions o centrals. Per això, fa unes setmanes va plantejar al Govern que autocars discrecionals que prestaven serveis públics com ara els de transport escolar i que es troben parats es puguin utilitzar amb aquesta finalitat, una mesura que l'executiu català preveu aprovar aquesta setmana.  Així, Afrucat, en col·laboració amb empreses i en coordinació amb els delegats del Govern a les Terres de l'Ebre, Camp de Tarragona i Lleida, està dissenyant rutes en aquests territoris per transportar el personal amb aquests autocars fins al camp o centrals. De moment i coincidint amb l'inici de la campanya de la cirera a Terres de l'Ebre, s'ha dissenyat primera una ruta que va des Tortosa, passant Móra d'Ebre, Benissanet i fins a Tivissa, però també n'estan dissenyant a Lleida, a partir de les necessitats de les empreses, segons ha explicat Simon. Aquestes rutes preveuen les diferents parades del trajecte i tots els autocars que fan falta per traslladar els treballadors necessaris.  D'altra banda, des d'Afrucat han traslladat als governs català i espanyol la petició per ampliar les persones que poden viatjar en un vehicle per anar a treballar al camp o en empreses fruiteres. Cal recordar que les restriccions actuals permeten en el sector primari que puguin anar dues persones en un turisme i, en el cas de furgonetes i autocars, es pot ocupar un terç de la capacitat del vehicle. En aquest sentit, Afrucat demana que es pugui ampliar fins al 50% l'ocupació del vehicle fent servir diferents elements de protecció com ara mascaretes o guants i, si és necessari, instal·lant separacions físiques, seguint les indicacions de Salut Pública.      Protocol d'actuació contra el coronavirus per a les centrals fruiteres Una altra de les prioritats d'Afrucat és la implementació de mesures de protecció contra el coronavirus. Per això, l'associació, en col·laboració amb empreses del sector, ha desenvolupat un protocol d'actuació per a la prevenció del coronavirus a les centrals de fruita. El document recull totes les mesures que són d'aplicació a les empreses del sector i és l'únic que actualment ha estat revisat i validat pel Departament de Salut, i que també ha estat revisat pel sindicat UGT, que en recomana l'ús.  L'objectiu del protocol és dotar d'una guia a les centrals fruiteres on puguin resoldre tots els dubtes que la pandèmia els ocasiona, aportar les eines necessàries per contribuir a la prevenció dels contagis entre els treballadors durant la campanya i, a més, oferir seguretat jurídica a les empreses front a possibles inspeccions o sol·licituds d'informació per part de les administracions i/o clients.  Afrucat comença a distribuir material de prevenció contra el coronavirus a centrals i empreses fruiteres Afrucat ha començat a distribuir a centrals i empreses fruiteres el material de protecció contra el coronavirus que ha adquirit directament a la Xina, mitjançant un grup de compra coordinat per l'entitat. Es tracta d'uns 800.000 guants de nitril, unes 400.000 mascaretes, 200 termòmetres digitals, 16.000 litres de gel hidroalcohòlic, a més d'unes 2.700 unitats de testos d'anticossos. Aquest dimarts s'ha fet el primer enviament a empreses de Girona, i en els pròxims dies també es farà arribar al Camp de Tarragona i Terres de l'Ebre. En el cas de les empreses lleidatanes, moltes opten per recollir elles mateixes el material al magatzem que Afrucat té a Torrefarrera (Segrià), mentre a la resta també se'ls farà arribar.   Afrucat preveu menys producció de fruita de pinyol que l'any passat  Tot i que encara és d'hora, en un primera estimació veient la floració i com estan quallant els fruits, Afrucat preveu un 15% menys de producció de préssec i nectarina a Catalunya en relació a la "gran campanya" de l'any passat sobretot per les afectacions climàtiques com ara les gelades que van afectar fa un mes la plana de Lleida. L'associació empresarial de la fruita de Catalunya estima que la davallada de la producció a Itàlia i Catalunya, principal zona productors d'Europa, per les afectacions climàtiques, pugui ajudar el sector marcat per les crisis de preus dels darrers anys.  Malgrat això, Simon apunta que "serà una campanya diferent, condicionada per restricció dels canals de distribució ja que no tots els mercats estan oberts a Europa tot i que la gran distribució organitzada segueix funcionant però hi ha molta gent confinada a casa seva i caldrà esperar a veure com es comporten els mercats".

Summary: Afrucat estudia noliejar avions per retornar a Catalunya treballadors agraris que estaven de vacances als seus països


Adif ha començat a enderrocar aquest dilluns la marquesina de l'estació provisional d'autobusos de Girona, que des de principis de maig va quedar en desús. Els operaris ja desmunten les plaques de l'estructura, que fa 88 metres de llarg. El regidor del projecte ferroviari, Carles Ribas, destaca que els treballs són "el minut zero" de la reposició de la plaça Espanya, que juntament amb el parc Central es va veure afectada per les obres del TAV. Ribas ha explicat que, precisament, aquesta mitjanit s'obrirà l'espai web des d'on els gironins podran fer aportacions al projecte de reforma de la plaça Espanya que ha presentat l'Ajuntament. La intenció del consistori és que Adif assumeixi "si no tot, la majoria del cost" de reurbanització de l'espai, i que l'any vinent les màquines ja puguin treballar sobre terreny. La marquesina de l'estació provisional d'autobusos de Girona comença a ser història. Adif ha començat aquest dilluns el desmuntatge de l'estructura, que fa 88 metres de llarg, 11 d'amplada i 6 d'alçada. Els operaris ja han tret els cartells i els bancs de l'antiga andana, i aquest migdia han començat a enretirar les plaques del sostre de la marquesina. L'estació provisional d'autobusos va entrar en servei el 2008 i va funcionar fins a principis de maig d'aquest any, quan se'n va inaugurar la definitiva (que s'ha integrat amb la subterrània del TAV). Els treballs per enderrocar la marquesina han començat amb un lleuger retard –tan sols d'una setmana- per aspectes administratius. Es preveu que demà o a tot estirar dimecres, els camions de gran tonatge que han d'emportar-se la ferralla ja treballin a l'espai. El regidor del projecte ferroviari, Carles Ribas, subratlla que l'enderroc de la marquesina suposa "el minut zero" de la reposició d'un dels espais que, juntament amb el parc Central, també s'han vist afectats per l'obra del TAV. "Hem de recordar, a més, que fins fa quatre mesos, Adif no assumia la retirada de la marquesina, i que l'alcaldessa va empènyer perquè això fos així", ha dit Ribas. Amb obra el 2018 L'enderroc de l'estació provisional d'autobusos serà el pas previ a la reposició de tot l'espai. De moment, però, la reforma de la plaça Espanya encara no té data, tot i que l'Ajuntament pressionarà perquè comenci a ser realitat aquest mateix 2018. "Abans sí que la comunicació amb Adif constantment era un xoc de trens, però ara la relació és bona i fluïda, i el treball i el debat conjunt afavorirà que aquest termini sigui realitat quan més aviat millor", ha dit Carles Ribas. "Sabem que és una obra que no és barata en absolut", ha precisat també el regidor. Precisament, el consistori ja ha presentat als veïns quina és la seva aposta per reformar la plaça Espanya, i aquesta mitjanit s'obrirà l'espai web perquè els ciutadans hi facin aportacions. Tindran de temps fins al 31 de gener. Després, el consistori portarà la proposta davant d'Adif, que serà l'encarregada de redactar el projecte final i executar-lo. Carles Ribas ja ha avançat, però, que la voluntat de l'Ajuntament és que el gestor d'infraestructures assumeixi "si no tot, la majoria del cost" de l'obra. "Sempre he dit que l'ornamentació va en funció de l'Ajuntament, però la reposició de base és obligació d'Adif", ha precisat (en referència a què, en funció del què decideixin els veïns, el consistori està disposat a pagar part dels elements). La proposta de l'Ajuntament vol convertir la part pública de la plaça Espanya en una zona diàfana, apta per a diferents usos, i preveu que l'espai, en certa manera, es converteixi en el vestíbul de l'estació de trens des de l'Eixample. El projecte també aprofita aquelles millores que s'han pensat per fer que la carretera Barcelona passi a ser el carrer Barcelona (amb voreres més amples i menys espai de calçada per als cotxes). Entre les principals novetats, desapareixerà l'actual gir a l'esquerra cap a l'estació (tot i que es mantindrà un vial d'accés) i es proposa que el carrer de Bailén sigui exclusiu per a vianants.

Summary: Adif comença a enderrocar la marquesina de l'estació provisional d'autobusos de Girona


El delegat del govern espanyol afirma que va ser un "encert" portar fins a Catalunya efectius de Guàrdia Civil i policia espanyola i apunta que és el Govern el que ha de plantejar dimissions  ACN Barcelona.-El delegat del govern espanyol a Catalunya, Enric Millo, ha revelat que els Mossos d'Esquadra han demanat la col•laboració de Guàrdia Civil i policia espanyola per actuar en 233 punts electorals repartits per tot Catalunya. En roda de premsa, Millor ha assegurat que la presència de més efectius dels dos cossos de seguretat de l'Estat ha estat un "encert" davant la "irresponsabilitat" del Govern de Catalunya. Sobre la petició de dimissió que la llençat el conseller de la presidència, Jordi Turull, Millo ha respost que potser és de l'executiu català on s'han de plantejar les renúncies, donada la situació de "desordre públic" que ha generat per promoure un "referèndum il•legal". "Això que està passant a Catalunya mai ha estat un referèndum ni res que se li assembli", ha assenyalat Millo, qui ha assenyalat que no donaria cap mena de dada. Ha exigit a Puigdemont que "aturi aquest despropòsit" i "posi fi a aquesta irresponsabilitat", en aquest cas,"vist el ridícul de les últimes mesures adoptades del Govern per mantenir aquesta ficció i seguir enganyant  a una part important de la societat catalana", ha reblat. Tot i admetre alguna "càrrega puntual", el delegat del govern espanyol a Catalunya ha indicat que l'actuació de Guàrdia Civil i policia espanyola ha estat marcada per "la mesura i la proporcionalitat". Ha volgut agrair el "comportament exemplar" de les forces de seguretat de l'Estat així com "de la gran majoria de ciutadans que han entès que això era un engany". Petició de reforços per part de Mossos Una de les novetats que Millo ha revelat en la segona roda de premsa celebrada aquest diumenge és que els Mossos d'Esquadra han demanat el suport de Guàrdia Civil i policia espanyola per actuar en 233 col·legis electorals. De fet, els cossos de seguretat espanyols han actuat prèviament perquè la policia catalana "no estava acomplint" amb l'ordre dictada pel Tribunal Superior de Justícia de Catalunya (TSJC) de tancar els punts de votació. Finalment, però, el comissari superior de Coordinació Territorial dels Mossos, Ferran López, hauria adreçat un correu electrònic demanant reforços. Millo no dimiteix Sobre el fet que el conseller de la Presidència i portaveu del Govern, Jordi Turull, hagi demanat la dimissió de Millo per les càrregues policials que s'han dut a terme durant aquest diumenge, el delegat del govern espanyol ha respost que, quan finalitzi la jornada "més d'un dels responsables d'aquesta situació hauran de plantejar-se si han de dimitir o no" per haver incomplert, d'entrada, la "legalitat vigent". "No pretenien fer una votació, sinó provocar desordre públic"; ha assenyalat. Adreça als clubs la decisió de suspendre el partit FC Barcelona-Las Palmas Preguntat sobre la petició del Futbol Club Barcelona de suspendre el partit que ha de disputar aquest diumenge a la tarda al Camp Nou contra la Unió Esportiva Las Palmas, Enric Millo, no s'ha volgut pronunciar i ha traslladat aquest responsabilitat als clubs implicats. De fet, la decisió final correspon a la Federació Espanyola de Futbol, que de moment vol mantenir el matx sempre i quan ho desaconselli la Junta de Seguretat per el risc que hi hagi aldarulls. Tanmateix, el delegat del govern espanyol ha valorat que el partit no ha de perquè veure's influït "per una jornada reivindicativa", ha conclòs.

Summary: Millo assegura que els Mossos han demanat per escrit la col·laboració de les forces de l'Estat a 233 punts electorals


El sindicat d'infermeria SATSE ha sol·licitat al Defensor del Poble, Francisco Fernández Marugán, que faci de mediador entre el govern espanyol i les conselleries de Salut i Educació per implantar de manera generalitzada "la infermera escolar". Defensen que és "una figura imprescindible per a la prevenció, vigilància i control de la transmissió del coronavirus en els centres educatius del nostre país". L'entitat recorda que l'Organització Mundial de la Salut ha recomanat la presència d'infermeres escolars en els centres educatius com un dels eixos per al control de l'epidèmia en aquests, minimitzant així el risc d'extensió dels contagis des de l'àmbit educatiu al nucli familiar i d'aquí a la resta de la societat. El sindicat també subratlla al Defensor del Poble que la infermera escolar allibera al personal docent de les responsabilitats sanitàries que l'administració li pretén assignar en els equips de la covid-19 de cada centre escolar. Consideren que la infermera escolar possibilitaria una millor planificació de les actuacions i una resposta més ràpida davant els possibles casos de covid-19 que es puguin presentar, coordinant-se de manera directa amb atenció primària, salut pública i els serveis socials. Afegeixen que la implantació generalitzada de la infermera escolar és "la millor resposta a l'elevat percentatge d'alumnes amb patologies cròniques, que són un 15%, i altres problemes de salut que requereixen actuacions sanitàries concretes durant l'horari escolar, així com per a l'atenció a situacions d'urgència que el professorat no pot ni ha d'assumir". La infermera escolar també realitzaria, en col·laboració amb els docents, activitats d'educació per a la salut, hàbits de vida saludables, entre d'altres, el que comportaria "una millor perspectiva de salut de la infància i joventut i, per tant, una societat més sana per demà", conclouen.

Summary: SATSE reclama una "infermera escolar" per a cada centre


L'oposició liberal ha guanyat les eleccions d'aquest diumenge a Estònia passant per davant del partit de centreesquerra de l'actual primer ministre Juri Ratas, però l'extrema dreta ha duplicat suports. Amb el 100% dels vots escrutats, el Partit Reformista n'ha aconseguit el 28,8%, sumant 4 escons més a la cambra, mentre el partit d'ultradreta EKRE n'ha obtingut el 17,8%, guanyant 12 diputats més respecte a la darrera legislatura. Per contra, les formacions de l'actual coalició de govern, el partit de centre (23%), els conservadors (11,4%) i els socialistes (9,8%) han perdut suport i no sumen majoria per revalidar el seu mandat. Així, la líder liberal Kaja Kallas es podria convertir en la primera dona al capdavant de l'executiu d'Estònia si el seu partit s'alia amb el partit de centre o amb els seus socis actuals de govern. Filla de l'exprimer ministre estonià i exvicepresident de la Comissió Europea Siim Kallas, la presidenta del partit Reformista de 41 anys havia sigut des del 2010 eurodiputada i va fer el salt a la política nacional el 2018.

Summary: L'oposició liberal guanya les eleccions a Estònia, però l'extrema dreta duplica els seus suports


53 treballadors de l'empresa Maper Carns que fan de matadors a l'escorxador de Sabadell han donat positiu per covid-19. Segons l'Ajuntament, Salut els va informar aquest dimarts que després de detectar tres positius, i com marca el protocol, van fer les proves PCR a la resta de la plantilla detectant 43 positius més quan encara hi havia 35 treballadors esperant els resultats. Una xifra de positius que a hores d'ara, segons apunta CCOO, ja s'eleva a 53. El sindicat assegura que els 53 positius han obligat a paralitzar l'activitat a l'escorxador perquè no s'estan matant animals. També denuncien que s'ha arribat a aquesta situació perquè Maper Carns ha incomplert  sistemàticament les mesures de seguretat des de l'inici de la pandèmia.    CCOO denuncia que l’empresa Maper Carns no ha dut a terme cap protocol preventiu ni ha aplicat les mesures de seguretat necessàries davant la situació de pandèmia de la covid-19, posant en risc la seguretat i la salut dels seus treballadors i treballadores. Assegura que no ha pres cap tipus de mesura als espais comuns, menjador i vestuaris, per mantenir la distància social, una situació que ha derivat en els contagis.   Davant d’aquest escenari, CCOO anuncia que emprendrà les accions sindicals i legals oportunes per evitar que aquesta situació es torni a repetir i forçar l’empresa a complir amb les mesures de seguretat i salut que preveu la llei.    A principis de juliol, CCOO ja va presentar una denúncia contra Maper Carns a la Inspecció de Treball perquè l’empresa estava obligant la plantilla a compartir alguns equips de protecció individuals (concretament els cascos, arnesos i ulleres de protecció), així com per incomplir alguns aspectes del conveni, i es van fer tres jornades de vaga.  El sindicat assenyala que després de les mobilitzacions l'empresa va donar als treballadors els equips de protecció individual però que va seguir sense establir protocols de seguretat a les zones comunes com el menjadors, els vestidors o la zona d'entrada.  Els consistori assegura que s'ha activat el sistema de rastreig des del servei de vigilància epidemiològica.

Summary: Detectats 53 positius per covid-19 entre els matadors de l'escorxador de Sabadell


L'exassessora d'UDC ha assegurat que l'expresident de la Diputació de Girona, Jaume Torramadé, li va fer tocaments "insistents" a la cuixa, als pits i als genitals durant el sopar d'inici de campanya del 8 de novembre del 2012. Minerva Amador ha declarat primera perquè l'acusat ho farà al final de tot, a petició de seu advocat. Amador ha assegurat que va trigar dies a denunciar els suposats abusos sexuals per por, perquè Torramadé era una persona "amb molt poder" i sabia que enfrontar-s'hi li podia sortir "car". "Em va arruïnar la vida en 5 minuts", ha afirmat Minera Amador que exposa que, després d'aquell episodi, no va voler tornar a treballar per no trobar-se a ningú del sopar i va patir una depressió. També han declarat els assistents al sopar que han assegurat que no van veure cap tocament. Tres anys i mig després del polèmic sopar d'inici de campanya, Jaume Torramadé s'ha assegut aquest dijous al banc dels acusats del Jutjat penal 5 de Girona. S'enfronta a una pena de fins a 2 anys de presó acusat d'un delicte d'abusos sexuals per, suposadament, haver fet tocaments a l'aleshores presidenta d'UDC a Salt i assessora pel partit, Minerva Amador. El judici, que s'allargarà dos dies, ha començat a les deu del matí amb el testimoni de la denunciant perquè l'acusat, a petició del seu advocat, declararà divendres un cop practicada tota la prova.  Minerva Amador ha relatat que aquella nit, durant el sopar al 'Teatret', no estava asseguda amb Torramadé però que just abans dels postres va sortir a fumar i quan va tornar només quedava una cadira buida al seu costat. S'hi va asseure i, segons ha relatat, va començar a parlar amb el llavors president de la Diputació de Girona sobre un míting que havien d'organitzar. Durant aquesta conversa, explica, hi va haver un primer "fregament" al pit al que ella no va voler donar importància perquè va pensar que havia estat "involuntari".  La conversa va continuar i, segons Amador, Torramadé va començar a insistir amb que ella havia d'anar a les llistes de les municipals a Salt, la candidatura que ell mateix va encapçalar. "Quan m'ho deia em va posar la mà al genoll i, quan li vaig respondre que no estava preparada, es va enfadar i la va pujar cap al genitals", ha relatat al judici.  Amador diu que va intentar apartar-lo creuant les cames i posant les seves pròpies mans per evitar que l'acusat li pogués fer cap més tocament. Segons assegura, no es va donar per al·ludit i va continuar.  "Em va acariciar la cara mentre em deia 'princesa' i em deia que jo podia ser el que volgués a Salt", ha relatat. En aquest punt de la conversa, Amador assegura que "sense miraments", Torramadé li va tocar un pit amb la mà sencera. "Li vaig apartar amb un gest brusc, i vaig aprofitar que portaven els cafès per apartar una mica la cadira", ha exposat. Marta Madrenas, "incòmode" per una mà a la cintura El sopar va acabar i tots els assistents van anar en direcció al '+Cub' per al míting de penjada de cartell que donava el tret de sortida a la campanya. Allà, Torramadé es va trobar amb l'actual alcaldessa de Girona, Marta Madrenas. Tal com va transcendir de les declaracions dels testimonis durant la instrucció del cas, Madrenas ha reiterat aquest dijous al jutjat que es va sentir "incòmode" quan Torramadé li va posar una mà a la cintura.  "El vaig veure en una situació de molta eufòria i, en un moment determinat, em va posar la mà a la cintura, jo em vaig sentir incòmode i em vaig apartar i ja està", ha declarat Madrenas al judici. Aleshores, ella era regidora de l'equip de govern a Girona. Madrenas ha dit que no sap fins a quin punt aquell contacte va ser libidinós o no però ha afegit que creu que Torramadé "ni tan sols es va adonar" de la seva incomoditat. Va ser al '+Cub' on Minerva Amador relata que hi va haver un nou episodi que la va fer sentir incòmode. La denunciant ha explicat que es va intentar mantenir allunyada de Torramadé però que ell se li va posar al costat i li va agafar la mà. "Li vaig demanar ajuda a en Robert Fàbregas –aleshores regidor de Salt- i li vaig demanar que em portés a casa", ha explicat. Segons Amador, pel camí van estar comentant l'episodi i Fàbregas li va assegurar que diversos comensals s'havien adonat dels abusos.  Cap dels deu comensals veu res Fàbregas i els altres nou assistents al sopar que han declarat com a testimonis directes han assegurat que no van veure cap tocament ni cap tipus d'abús sexual de Torramadé cap a Amador. Només Xavier Soy (exalcalde de Bescanó i exvicepresident de la Diputació) va veure "un fregament" a un braç, però res més.  Els comensals més propers a Torramadé i Amador han afirmat amb rotunditat que no hi va haver cap "grapeig". Són Glòria Pàmies, Fanny Carabellido i Albert Casellas. "Com a dona que sóc, si hagués vist qualsevol gest d'aquest tipus, m'hagués aixecat i li hagués dit quatre coses ben dites", ha afirmat Pàmies. En la mateixa línia, Carabellido ha afirmat que no hauria admès una actitud així. "Li foto una hòstia i li giro la cara, sigui qui sigui", ha afegit.  Tots els assistents al sopar van signar un manifest de suport a Torramadé i desmentint les acusacions. "Ho vam fer perquè sortien moltes mentides a la premsa i, nosaltres que hi érem, volíem dir el que havia passat realment", ha explicat Pàmies. Robert Fàbregas, que va portar Amador a casa després el sopar, ha explicat que durant el camí ella li va estar parlant de problemes econòmics que havia travessat la seva família i li va dir que estava preocupada per una qüestió de salut. "No em va dir res de caps suposats tocaments", ha dit, desmentint així la declaració de l'exassessora. No denuncia per por Minerva Amador ha explicat que va arribar a casa desfeta i li va explicar al seu marit el que havia passat. "Li vaig dir que havia perdut la feina, perquè no podia tornar-hi", ha detallat. Ell li va dir que havia de denunciar els tocaments però ella s'hi va negar. "Tenia por, són persones amb molt poder, podien arruïnar-nos la vida i podia costar-nos molt car", ha afegit. Aleshores, van comunicar la situació a persones de la seva confiança del partit perquè volia deixar la feina. A partir d'aquí comença l'episodi de les negociacions segons les quals, relata Amador, li havien de donar 50.000 euros en concepte de liquidació a canvi del seu silenci. Torramadé (que sempre ha negat els abusos) la va denunciar per extorsió argumentant que l'havia amenaçat amb denunciar-lo en fals si no li donava diners. Aquest assumpte també està en mans de la justícia i està pendent que s'assenyali el judici, aquest amb Minerva Amador com a acusada. Amador ha explicat que aquesta primera denúncia de Torramadé i el fet que l'afer ja s'hagués fet públic als mitjans de comunicació la van fer decidir a denunciar els tocaments. "Em va arruïnar la vida en cinc minuts", ha assegurat l'exassessora que exposa que ha estat en tractament psicològic i psiquiàtric durant anys per superar el trastorn que li va generar aquella nit.  Amargant, el pas del temps i l'oblit Aquest dijous també han declarat dos testimonis presents a les negociacions dels 50.000 euros. Són el cap de protocol de la Diputació de Girona, Josep Maria Amargant, i l'exassessor d'UDC Fidel Rincón. Durant la seva declaració, Amargant ha tingut moltes llacunes provocades pel pas del temps i, per respondre a allò que no recordava, s'ha remès a les seves declaracions a instrucció. Ha reconegut, però, que va negociar amb Minerva Amador i el seu marit per intentar "trobar una sortida" a la situació i també assegura que Xavier Soy, Robert Fàbregas i Josep Valentí li van dir que havien presenciat "els incidents" durant el sopar, cosa que tots tres neguen.  Divendres serà el torn de les pericials, la declaració de Torramadé, conclusions i informes i el judici quedarà vist per a sentència.

Summary: Amador afirma que l'expresident de la Diputació li va fer tocaments "insistents" i li va "arruïnar la vida en 5 minuts"


La Comissió de Protecció dels Drets dels Animals del Col·legi d'Advocats de Girona guardonarà amb el Premi 'Ànima' al Santuari Gaia de Camprodon per la seva tasca de rescat d'animals i de conscienciació sobre el maltractament. L'ens també reconeixerà els municipis de Roses (Alt Empordà), Olot i Torroella de Montgrí (Baix Empordà) per haver-se declarat viles respectuoses amb els animals i per haver suprimit els correbous i empaitades d'ànecs.  Els guardons, de nova creació, tenen com a objectiu incentivar a tasca de persones, organitzacions i institucions que contribueixen a la protecció, investigació, estudi  i sensibilització envers els animals i la defensa dels seus drets.  El lliurament es farà el dimarts vinent a les cinc de la tarda, en un acte a la seu del col·legi.

Summary: El Santuari Gaia de Camprodon,  Premi 'Ànima' del Col·legi d'Advocats de Girona


Hochtief, la filial alemanya d'ACS, ha presentat aquest divendres a la Comissió Nacional del Mercat de Valors la modificació de la seva opa sobre Abertis tal com van pactar ACS i Atlantia. Un cop consumada l'opa Hochtief vendrà el 100% d'Abertis una societat holding en la qual Atlantia tindrà el pes majoritari, un 50% més una acció. ACS hi participarà amb un 30% i Hochtief amb un 20% menys una acció. L'oferta valora la companyia catalana en 18.180 milions d'euros, a raó de 18,36 euros l'acció. Aquest preu descompta el dividend brut de 40 cèntims per acció abonat als accionistes d'Abertis el 20 de març i pot ser ajustat de nou en cas que es repartissin nous dividends, tal com consta en l'oferta que Hochtief ha presentat a la CNMV. Els diners s'abonaran tots en efectiu i no hi haurà contraprestacions en accions.

Summary: Hochtief presenta l'opa conjunta d'Atlantia i ACS sobre Abertis


L'actual Pla Director Urbanístic (PDU) de Girona ordena el territori de 14 municipis i es va elaborar l'any 2010. Josep Rull, conseller de Territori i Sostenibilitat, ha impulsat des de la comissió de política territorial i d'urbanisme de Catalunya l'encàrrec de revisar aquest PDU aprofitant la possible arribada d'Ikea a l'entorn de la capital gironina. Rull vol que aquesta modificació serveixi per ordenar i planificar adequadament l'entrada d'aquest operador comercial i d'altres implantacions d'activitats econòmiques. El conseller ha instat que el nou pla inclogui un àmbit funcional des d'on es coordinin els cincs ajuntaments més afectats: Girona, Salt, Sarrià de Ter, Vilablareix i Fornells de la Selva.    La revisió del PDU de Girona suposarà bàsicament la creació d'aquest àmbit funcional dels cinc municipis de l'àrea metropolitana gironina des d'on es coordinaran per prendre decisions de planificació i ordenació urbanística. El ajuntaments que participarien d'aquesta coordinació són la mateixa Girona, Salt, Sarrià de Ter, Vilablareix i Fornells de la Selva.  El conseller ha matisat que no es tracta de crear un organisme nou metropolità sinó de constituir un àmbit funcional amb l'encàrrec en aquests cinc ajuntaments que es coordinin i consensuïn actuacions de planificació territorial. Aquest serà un dels primer objectius de la revisió del PDU. ''La intensitat d'aquest instrument funcional el decidiran els mateixos ajuntaments implicats'', ha reblat el conseller.  Des d'aquest àmbit funcional, aquests cinc ajuntaments podran establir accions de caràcter intermunicipal en aspectes com l'harmonització i la gestió dels equipaments comercials, estratègies de desenvolupament industrials i d'activitat econòmica i els serveis públics.  Rull ha volgut destacar que aquesta modificació del PDU es farà amb la implicació i el consens dels agents municipals del territori i no hi haurà cap imposició des de la comissió d'urbanisme de Catalunya, com es va fer en el PDU de l'any 2010.  EL PDU de Rialp La reunió de la comissió de Política Territorial i d'Urbanisme de Catalunya també ha decidit encarregar l'inici de redacció del pla director urbanístic (PDU) de l'embassament de Rialp.  Aquest pla director vol crear un marc adequat per dinamitzar econòmicament tant la zona de l'embassament i la seva làmina d'aigua com dels municipis de l'entorn: Baronia de Rialb, Ponts, Tiurana (Noguera); i Bassella, Oliana i Peramola (Alt Urgell).  El nou pla director servirà per posar les bases per a un planejament supramunicipal que generi activitat econòmica als municipis de l'entorn d'aquesta infraestructura hidràulica.  El pla director dissenyarà els espais necessaris per desplegar un desenvolupament econòmic i turístic respectuós amb el medi ambient.   L'embassament va entrar en servei l'any 2000 i va suposar un canvi radical per  la vida diària dels municipis del seu entorn geogràfic, afectat en aquell moment per dinàmiques demogràfiques i econòmiques decreixents.  Per afavorir el desenvolupament, el 2008 es va crear el Consorci Segre Rialb, on es van integrar la Diputació de Lleida i els sis ajuntaments de l'entorn, tres de la Noguera i uns altres tres de l'Alt Urgell.  Aquest Consorci és el que va reclamar a la comissió d'urbanisme la redacció d'aquest PDU per a la regió amb l'objectiu de consolidar les bases urbanístiques i mediambientals per poder treballar adequadament a favor de la promoció turística i el desenvolupament econòmic d'aquest ecosistema geogràfic.  Una altra decisió que ha pres la comissió d'urbanisme ha estat donar llum verda a l'inici de la modificació del PDU de la comarca del Pallars Sobirà que es va aprovar l'any 2008 i que tenia com horitzó temporal l'any 2026.  Aquest PDU actua en 15 municipis d'aquesta comarca septentrional: Alt Àneu, Esterri d'Àneu, la Guingueta d'Àneu, Espot, Llavorsí, Tírvia, Vall de Cardós, Esterri de Cardós, Alins, Lladorre, Farrera, Rialp, Sort, Soriguera I Baix Pallars. El pla ajudarà a dissenyar actuacions supramunicipals a favor d'aquest territori.

Summary: Rull vol que el nou pla director urbanístic de Girona inclogui una participació coordinada de cinc municipis de la zona


L'Ajuntament d'Alcanar exigirà per la via judicial als responsables municipals, tècnics i polítics, que l'any 2003 van autoritzar el projecte il·legal de 32 habitatges executat la promotora Turov que assumeixin patrimonialment responsabilitats després de la primera sentència que obliga el consistori a indemnitzar per vuit apartaments que s'han d'enderrocar. La junta de govern ha encarregat a la secretaria municipal que incoï un expedient per determinar els responsables contra els quals es dirigirà una acció de repetició davant del jutjat contenciós administratiu. Després que la responsabilitat penal pel cas prescrivís fa dos anys, el consistori vol recuperar part o tot el cost de les indemnitzacions. L'equip de govern municipal (ERC) donava a conèixer aquesta mateixa setmana la primera sentència del Tribunal Superior de Justícia de Catalunya (TSJC) que obliga l'Ajuntament a indemnitzar la propietària de vuit pisos pendents d'enderrocar per ordre judicial, en aquest cas, la mateixa promotora del complex, Turov. Darrere d'ells però, bona part de la resta de propietaris afectats podrien acabar aconseguint el mateix resultat un cop esgotades la via administrativa i del contenciós administratiu. "Atesa la magnitud i que no ha estat una situació puntual, sinó recurrent, hem decidit que la secretaria incoï un expedient per determinar les responsabilitats que puguin haver. En funció d'això, presentarem un contenciós per repetir aquesta responsabilitat", ha explicat l'alcalde, Alfons Montserrat. Es tracta, en terminologia jurídica, d'una acció de repetició que es presentarà davant el jutjat contenciós administratiu, amb la qual el govern municipal preveu exigir als tècnics i càrrecs que van participar en l'autorització del projecte per poder recuperar "part o tots" els diners que haurà de destinar a indemnitzar els propietaris. L'alcalde va alertar el passat dilluns del considerable cop que pot suposar la sentència d'indemnització del TSJC per a les arques municipals i la capacitat d'acció del govern durant els pròxims anys. Recorda que es tracta d'una situació "heretada" de governs municipals anteriors, en la qual, remarquen, no van intervenir i, fins i tot, van intentar evitar que obtingués la cèdula d'habitabilitat així com les connexions als serveis bàsics. El projecte va rebre la llicència urbanística quan ocupava l'alcaldia el socialista Ricard Bort, amb qui l'ACN ha intentat posar-se en contacte sense èxit per conèixer la seva versió. L'arquitecte municipal de l'època, Pep Selgar, va emetre un informe favorable. Més habitatges dels permesos El cas va arribar als tribunals arran la denúncia d'una veïna del complex, situat a la urbanització de Serramar, a Alcanar Platja. Segons va constatar el jutjat contenciós número 2 de Tarragona, el consistori va autoritzar Turov a construir un complex de 32 apartaments en un espai qualificat com a ciutat jardí on, segons la planificació urbanística vigent, només s'admetien nou xalets unifamiliars aïllats –incrementant l'edificabilitat en un 243%-. Per aquest motiu, el mateix jutjat va acabar declarant nul·la la llicència l'any 2006 i, a principis de 2013, instava l'Ajuntament a executar la restauració de la legalitat urbanística enderrocant de forma efectiva els habitatges. De fet, l'excés irregular d'habitatges autoritzats i construïts vulnerant la normativa urbanística no era una pràctica "puntual" o "aïllada" a la mateixa zona. Segons Montserrat, existia una "sistemàtica" darrere d'aquest tipus d'actuacions, que va possibilitar projectes "molt apartats dels paràmetres que marca el Pla General –d'Ordenació Urbanística-". "És impensable pensar en un error puntual, sinó en una mala praxi", subratlla. El mateix Ajuntament d'Alcanar va arribar a comptabilitzar, en el període entre 1997 i 2003, l'autorització d'un total de 614 habitatges en terrenys on, d'acord amb la planificació urbanística, només se'n podien aixecar un màxim de 179.

Summary: L'Ajuntament d'Alcanar exigirà judicialment compensacions patrimonials als responsables municipals pel cas Turov


Els Departaments de Treball, Afers Socials i Famílies i Ensenyament s'han reunit aquest divendres al matí amb l'Ajuntament de Tarragona per donar resposta al fenomen migratori i de crisi humanitària que afronta el país. Les administracions han decidit adequar el Complex Educatiu de Tarragona, l'antiga Laboral, per acollir-hi fins a 30 persones. Alhora servirà per continuar garantint els drets dels infants i joves que arriben a Catalunya. Intress gestionarà el recurs que es posarà en marxa aquest divendres al vespre amb l'arribada de 12 joves. Allí seran atesos per un equip educatiu. Ensenyament s'ha encarregat d'adequar les instal·lacions per poder rebre aquests joves. L'objectiu es facilitar que se sentin integrats el màxim possible després de les dificultats que han viscut arran en el seu procés migratori.  És per això que es treballarà perquè aquest col·lectiu s'integri en les activitats que actualment es fan al Complex, com els campus esportius i els casals d'estiu. Es fomentarà així la relació amb la resta d'alumnes i responsables que participen en aquestes activitats d'estiu.   La previsió d'Ensenyament és que aquesta trentena de nois i noies romanguin al Complex Educatiu de Tarragona durant els mesos de juliol i agost, com a resposta temporal a aquesta emergència social.  Durant el 2017 van arribar a Catalunya 1.489 joves migrats sense referents familiars. Una xifra que duplica la de 2016 i triplica la de 2015. Segons les dades del primer semestre de 2018, amb 1.011 arribades, es preveu que enguany es pugui duplicar el nombre d’arribades de l’any passat.   Entre l'estiu de 2017 fins al juny de 2018 es van crear més de 800 noves places per atendre aquest increment. El 2016 ja se n'havien creat una vuitantena. El conseller Chakir el Homrani va anunciar la setmana passada la posada en marxa de 418 places gràcies a l'aprovació de 10,5 milions d'euros addicionals, un augment pressupostari que permetrà disposar de gairebé 1.300 places per atendre aquesta emergència social.

Summary: La Generalitat adequa el Complex Educatiu de Tarragona per atendre fins a 30 joves migrants


La majoria de botigues dels eixos comercials agrupats per la Fundació Barcelona Comerç han tingut la persiana baixada aquest primer diumenge del pont de la Puríssima. Els pocs establiments que han obert han estat bàsicament botigues de parament de la llar i de moda i complements, especialment les franquícies. Als eixos turístics no cèntrics de la ciutat, els comerços que han obert han estat més dels que ho van fer durant els diumenges de maig i octubre en el que estaven autoritzats a obrir. Segons apunta en un comunicat la Fundació Barcelona Comerç, la previsió és que el panorama vist avui es repetirà el dimarts 6 de desembre –festiu per el Dia de la Constitució-, i fins i tot el dijous 8, festiu per ser la Puríssima. Això significa que fins el diumenge 11 de desembre no es veurà un increment significatiu de botigues obertes. L'Eix de Creu Coberta, a Sants-Montjuïc, ha estat dels pocs on els comerciants s'han animat a obrir des de primera hora del matí, encara que segons dades de l'associació, la ràtio de botigues obertes no ha superat el 25% del total. D'altra banda, a Sant Andreu, els comerciants ja van expressar fa uns dies en una enquesta realitzada per L'Eix la seva voluntat de no obrir ni aquest diumenge ni els dies, 6 i 8 de desembre. Malgrat això, avui s'han aixecat algunes persianes més de les inicialment previstes pel resultat de l'enquesta. La Fundació puntualitza que les botigues han obert d'hora al matí fins el migdia, però que han tancat a la tarda.   Els Eixos Comercials que integren la Fundació Barcelona Comerç són: Carrer de Sants, Cor d'Horta i Mercat, Cor Eixample, Creu Coberta, Clot, Gran de Gràcia, Eix Sant Gervasi, Raval, Fort Pienc, Eix Maragall, Sagrada Família, Sant Andreu, Nou Barris Centre Comerç, Sant Antoni Comerç, Sant Martí, Sants- Les Corts Eix Comercial i Sarrià.

Summary: Obertura testimonial dels comerços de proximitat de Barcelona en el primer diumenge del pont de la Puríssima


El 35è Festival BBVA de Cinema de Muntanya de Torelló enguany retrà un homenatge a l'alpinisme català i a la figura de Jordi Pons, un dels seus màxims exponents. El tribut es farà a través de les pròpies pel·lícules de Pons, que també filmava durant les seves ascensions, i el testimoni de molts companys d'aventura, que es podran escoltar en el marc de l'acte inaugural, el proper 10 de novembre al Teatre Cirvianum. El director del certamen, Joan Salarich, ha destacat aquest dimarts l'augment del nombre de les activitats paral·leles al voltant del cinema i de la muntanya. És el cas de la preinauguració del festival -que es farà un dia abans al Cirvianum, el 9 de novembre-, que consisteix en un concert d'Exaudio d'Igualada, un grup format per 32 noies que interpretarà un repertori musical amb la muntanya com a denominador comú i que inclourà peces de compositors reconeguts com Mendelssohn, Schumann o Brams.

Summary: El Festival de Cinema de Muntanya de Torelló ret tribut a l'alpinisme català i a Jordi Pons, un dels seus màxims exponents


La segona edició de la Biennal de Pensament Ciutat Oberta, de l'Ajuntament de Barcelona, se celebrarà del 13 al 18 d'octubre. La crisi de la covid-19 planarà sobre les reflexions sobre futur de la democràcia, la tecnologia i la ciutat del centenar de ponents convidats, molts d'ells internacionals i que no podran ser físicament a la cita. I és que la mateixa organització de la Biennal estarà marcada per la pandèmia, que se celebrarà exclusivament en espais exteriors (del CCCB, la Model, Fabra i Coats i els jardins del Doctor Pla Armengol, entre altres), amb control d'accés, reserva prèvia i aforaments màxims d'entre 400 i 800 persones. Entre els convidats, Donna Haraway, Margaret Atwood, Mircea Cărtărescu i Bruno Latour.

Summary: La segona Biennal de Pensament se celebrarà del 13 al 18 d'octubre en espais oberts i amb un centenar de participants


El vicepresident i conseller d'Economia i Hisenda, Pere Aragonès, i el conseller de Polítiques Digitals i Administració Pública, Jordi Puigneró, han denunciat aquest dijous que el govern del PSOE "vol impugnar" al Tribunal Constitucional el retorn de les pagues extres al funcionaris. L'executiu socialista "fa el que no es va atrevir el PP", ha lamentat Aragonès, defensant el pagament de les "extres pendents a mestres, metgesses, mossos i treballadors públics". El govern espanyol ha enviat un requeriment al Govern per negociar sobre el retorn de les pagues extres del 2013 i 2014 acordat amb els sindicats de la funció pública i "evitar el recurs d'inconstitucionalitat", segons ha avançat 'La Vanguardia' i ha pogut confirmar l'ACN.  En una piulada, Aragonès ha advertit que "mal els pesi" el Govern revertirà seguirà "retornant els diners perduts durant la crisi".  Per la seva banda, Puigneró, encarregat de la funció pública al Govern, ha lamentat que l'executiu de Pedro Sánchez vulgui invalidar el decret i ha insistit que la Generalitat "defensarà els drets socials i laborals dels catalans".  Segons la carta que el ministeri de Política Territorial i Funció Pública ha enviat al Govern, Madrid veu "determinades discrepàncies" en els articles 1 i 2 del decret llei de la Generalitat i demana parlar en el marc de la bilateral per obrir una "cooperació per evitar el recurs d'inconstitucionalitat".   “El senyor Pedro Sánchez diu no a un referèndum, diu no a l’autodeterminació i ara diu no a les pagues extres dels treballadors de la Generalitat de Catalunya. Aquest és el vot útil del PSC?", ha preguntat Puigneró.  Fonts del ministeri de Meritxell Batet han assegurat que es tracta d'una qüestió "tècnica" i que es podrà resoldre arribant a un "acord interpretatiu".

Summary: El Govern denuncia que el PSOE "vol impugnar al TC el pagament de les pagues extres" als funcionaris


Els quatre bancs d’aliments de Catalunya han engegat una campanya anomenada ‘La fam no fa vacances’ per recollir queviures bàsics durant els mesos d'estiu i ha fet una crida als ciutadans perquè se sumin a les diverses activitats de caire solidari que han organitzat al llarg d'aquests mesos. L’acció té com a objectiu que les persones en situacions precàries rebin ajuda durant els mesos que la recollida d'aliments cau. Fa tres anys, la Fundació Banc dels Aliments va optar per posar en marxa aquesta campanya, que vol recol·lectar oli, llet, llegum cuit i conserves de peix per tal d’aprovisionar les més de 700 entitats. Per altra banda, el nombre de beneficiaris ha passat de ser de 250.000 a 235.000 perquè molts d’ells han marxat de Catalunya.

Summary: Els bancs d’aliments catalans fan una crida a la ciutadania perquè es sumi a la campanya d’estiu 'La fam no fa vacances'


El comerç electrònic genera 53 milions de compres per internet l'any a Catalunya de les quals gairebé tres de cada quatre es lliuren a domicili. De mitjana, el comprador en línia fa 17,8 compres en línia cada any que produeixen 2,9 lliuraments a domicili per segon. En un any, els lliuraments a domicili sumen 39 milions de desplaçaments, ja que els usuaris només recullen el 15% de les compres en línia en punts físics de proximitat. Són els resultats d'un estudi encarregat per la Generalitat que ha presentat aquest dimarts la directora general de Comerç, Muntsa Vilalta, que ha fixat l'objectiu d'incrementar fins al 25% en dos anys la recollida de compres en línia en punts físics de proximitat per reduir l'impacte ambiental de les entregues. Segons l'informe, 9 milions de desplaçaments a Catalunya (el 23%) són "logística absurda", ja que un 15% de les entregues a domicili són fallides i requereixen una segona visita del repartidor i un 8% dels desplaçaments logístics es fan per la devolució del producte. L'estudi alerta dels efectes mediambientals i en relació a la qualitat de l'aire que generen els desplaçaments del comerç electrònic.

Summary: El comerç electrònic genera 53 milions de compres per internet l'any i 2,9 lliuraments a domicili per segon a Catalunya


Quatre persones han estat donades d'alta en les darreres hores i queden 46 hospitalitzats en tretze hospitals catalans ACN Barcelona.-Els ferits crítics pels atemptats terroristes de la Rambla de Barcelona i el passeig marítim de Cambrils (Baix Camp) han baixat a set, segons la darrera actualització del Departament de Salut feta aquest dimarts a les deu del matí. Queden 46 persones hospitalitzades en 13 hospitals catalans –quatre han estat donades d'alta en les darreres hores. D'aquestes, 41 són ferits en l'atemptat de Barcelona i cinc en el de Cambrils. A Barcelona, hi ha els set crítics, onze greus i 23 de menys greus. De l'atemptat de Cambrils, hi ha dos greus i tres menys greus. El centre que té més ferits hospitalitzats és l'Hospital del Mar, amb dotze; seguit de l'Hospital de Sant Pau amb set. El Clínic i la Vall d'Hebron en tenen sis cadascun, el Germans Trias i Pujol de Badalona tres més, el Sagrat Cor i Bellvitge dos cadascun, l'Hospital Sant Joan de Déu dos, l'Hospital Joan XXIII de Tarragona dos ferits, i l'Hospital de l'Esperança, el de Santa Tecla de Tarragona, la Mútua de Terrassa i l'Asepeyo de Sant Cugat un cadascun. Des que van tenir lloc els fets entre dijous a la tarda i divendres passat, ja han estat donades d'alta 86 persones.

Summary: Es redueixen a set els ferits crítics pels atemptats de Barcelona i Cambrils


Arranca una setmana de mobilitzacions pel clima, que culminarà el proper divendres amb una vaga convocada a escala mundial ACN Barcelona.-La setmana de mobilitzacions pel clima impulsada pel moviment estudiantil Fridays for Future (F4F) arranca aquest divendres i culminarà el 27 de setembre, amb una vaga convocada arreu del món. "L'objectiu és aconseguir una reacció davant de l'emergència climàtica. No pot ser que faltin deu anys per al 2030 i que continuem sense canviar res mentre el nostre futur s'està cremant davant dels nostres ulls", afirma Aitor Urruticoechea, un dels portaveus de Fridays for Future Barcelona, en una entrevista amb l'ACN en vigílies de les mobilitzacions. L'informe IPCC (Intergovernmental Panel on Climate Change, de l'ONU), que és un dels de referència del moviment, situa el 2030 com un punt de no retorn davant l'escalfament global i la crisi climàtica. "El moment d'actuar és ara", deixa clar Urruticoechea, que lamenta la "inacció" dels adults davant l'actual emergència i assenyala que els més joves s'han vist obligats a fer activisme climàtic per evitar "un futur catastròfic".  L'activista pel clima Greta Thunberg, que ha iniciat i inspirat el moviment Fridays for Future (F4F), ha etzibat en diverses ocasions a polítics del més alt nivell que no estan fent prou per combatre l'actual emergència climàtica. Aquesta mateixa setmana ho va dir als Estats Units. "Compartim totalment aquesta visió", afirma Urruticoechea, que, preguntat per què diria als representants polítics catalans, respon: "Celebrem que la Generalitat declarés l'emergència climàtica, però no es pot quedar només en paraules. La llei del canvi climàtic del Parlament està a mitges i és insuficient i seguim volent ampliar infraestructures contaminants, com el port, l'aeroport o la C-32".  Aquest portaveu de F4F Barcelona recalca que "no és només qüestió d'aquesta vaga, sinó que la mobilització haurà de continuar l'endemà del 27 de setembre". "Seria molt utòpic pensar que una setmana de mobilització canviarà la manera de pensar de la classe política", apunta. Ara bé, Urruticoechea reivindica els efectes de les manifestacions celebrades fins ara: "Els conceptes 'crisi climàtica', 'emergència climàtica' o, fins i tot, 'canvi climàtic' no existien dins els debats polítics i, gràcies al moviment, hi han entrat. Volem seguir avançant i posar el focus comunicatiu general sobre l'emergència climàtica".   "Les figures paternalistes intenten encaminar-nos cap a on els és més còmode que estiguem" Tot i que aquest moviment aglutina persones de totes les edats, el nucli el formen joves d'entre 16 i 25 anys. "Som joves que no hauríem d'estar fent activisme climàtic, però ens veiem obligats, sense tenir ni edat ni l'experiència, a muntar rodes de premsa, campanyes i convocar manifestacions. Si els adults haguessin fet la seva feina no estaríem aquí", reflexiona Urruticoechea, que anima: "El suport de tothom és benvingut". "La crisi climàtica afecta a tothom", insisteix.   La marcada joventut aporta una gran força i frescor al moviment, que, com a contrapartida, veu com ha de guanyar-se la credibilitat a pols. "Sempre hi ha figures paternalistes que intenten encaminar-nos cap al lloc on, a ells, els seria còmoda que estiguéssim. Els resulta molest que hi hagi joves que estiguin davant el Parlament, la Generalitat o l'ajuntament en lloc de casa o estudiant", assenyala, per continuar: "Ens diuen que tornem a l'escola, que ja ho farem més endavant, però el que no veuen aquestes figures paternalistes és que no hi haurà un després si no actuem".  Un moviment que ha transcendit Greta Thunberg Sobre la inspiració i el paper de Greta Thunberg, Urruticoechea afirma que "òbviament és un referent", però que el moviment "n'ha sobrepassat la figura". "Som una xarxa de milers de persones organitzades internacionalment. Més enllà del que faci la figura de Greta Thunberg, que ho va començar tot, el moviment camina en la seva direcció", destaca. Entre els activistes de Fridays for Future, hi ha molts estudiants que, preocupats per la crisi climàtica, havien buscat informació pel seu compte i que el moviment els ha permès trobar espais assemblearis per compartir aquest aprenentatge.  Urruticoechea atribueix que el moviment per combatre la crisi climàtica no sigui tan potent a Catalunya com al nord d'Europa al fet que la implicació davant d'aquesta emergència és menor en els països del sud: "A Bèlgica, Holanda, Alemanya Dinamarca i, evidentment, Suècia, el moviment ha agafat molta més força, perquè la convicció que hem d'actuar es troba més arrelada. Aquí, el moviment s'ha d'acabar de regar per enganxar la gent i això és el que busquem".  Peatge anticontaminació Sobre la implantació de la Zona de Baixes Emissions, que implicarà a partir de l'any que ve que els cotxes més contaminants no podran circular dins l'àmbit de les rondes de Barcelona, Urruticoechea considera que la mesura és insuficient i que busca "modernitzar la flota de vehicles", però no reduir l'ús del privat. Després que l'Ajuntament de Barcelonma informés aquest dilluns sobre els últims treballs per implantar la mesura, F4F ja van demanar implantar un peatge anticontaminació.  Fridays for future ha organitzat diverses accions i tallers al llarg de la propera setmana i aquest divendres 20 hi haurà les primeres manifestacions en diverses ciutats catalanes. La vaga d'estudiants, universitaris i de secundària, per al divendres 27 de setembre, té el suport de diverses organitzacions i sindicats.

Summary: Un dels portaveus de Fridays for Future: "Volem una reacció a l'emergència climàtica. El futur se'ns crema al davant"


El segon Gran Circ de Nadal de Girona, que gira al voltant de la màgia i les grans il·lusions, ja escalfa motors al pavelló de Fontajau. Seran nou funcions repartides en quatre dies, que portaran a la ciutat fins a 46 artistes de dotze països diferents amb l'objectiu d'elevar Girona al nivell dels espectacles que es poden veure per aquestes festes a les grans ciutats europees (com Amsterdam o Stuttgart). El seu artífex, Genís Matabosch, promet que l'espectacle –amb un marcat classicisme- serà "el millor circ que s'ha vist a la ciutat en els últims 90 anys". Contorsions impossibles, acrobàcies, malabars i màgia es mesclen durant dues hores i mitja, acompanyades per música d'orquestra en directe. En total, gairebé 400.000 euros de pressupost i 20.000 entrades a la venda, de les quals ja se n'han venut 13.000.

Summary: El Gran Circ de Nadal 'Màgic' escalfa motors amb l'objectiu d'elevar Girona al nivell de les grans ciutats europees


Més de 150 autocars han sortit d'arreu de Catalunya a primera hora del matí. A dins, carregats amb estelades, hi viatgen milers de catalans que han decidit anar fins a Barcelona per donar suport a l'expresident Artur Mas i les exconselleres Joana Ortega i Irene Rigau el dia que comença el judici per l'organització de la consulta del 9-N al Tribunal Superior de Justícia de Catalunya (TSJC). La mobilització es preveu massiva i hi ha inscrites unes 40.000 persones que volen estar al costat dels tres polítics i critiquen que la voluntat d'un poble acabi als tribunals. "Creiem que el procés ha de continuar i no ens podem quedar de braços creuats perquè la societat civil es qui empeny la mobilització", ha afirmat un gironí, Jordi Gómez. Un total de 157 autobusos, segons les darreres dades, han sortit de  diferents punts de Catalunya per anar fins al passeig Lluís Companys de Barcelona, on hi ha la seu del TSJC. Milers de catalans han respost així a la crida de les entitats sobiranistes sota el lema 'el 6-F ens jutgen a tots' i han decidit sumar-se a la mobilització en defensa de Mas, Ortega i Rigau.  Aquest dilluns comença el judici per l'organització de la consulta del 9-N i els tres polítics afronten penes d'inhabilitació acusats de desobediència i prevaricació. "Hem de defensar la democràcia davant la judicialització de la política, ens jutgen a tots", ha afirmat el director de la Fundació Llibreria les Voltes, Joan Matamala, que ha organitzat amb l'ANC la sortida de set busos des de Girona.  Matamala ha assegurat que la resposta de la gent ha estat una "sorpresa" tenint en compte que el judici comença un dilluns laborable i que els autobusos han sortit molt aviat. A Girona, 400 persones han pujat, carregats amb estelades, a algun dels set busos que han viatjat cap a Barcelona a dos quarts de set del matí. "La gent té ganes de defensar els polítics perquè ells se l'han jugat per nosaltres", ha afegit Matamala.  Entre les persones que han decidit mobilitzar-se en defensa de Mas, Ortega i Rigau hi ha Maria Pau Garcia i Jordi Gómez. "No fallem a cap mobilització", han afirmat i argumenten que s'han inscrit a la del 6-F perquè creuen que el procés independentista ha de tirar endavant i la societat civil "no es pot quedar de braços creuats".  En un altre dels busos hi ha viatjat Maria Carme Bataller perquè "la causa s'ho val". "És un judici que va contra tots nosaltres, hem de fer costat a la gent que ens ha passat al davant perquè si no hi som no servirà de res", ha explicat.  Un altre gironí que estarà entre les més de 40.000 persones previstes a la concentració, Jordi Puigdemont, ha criticat que la voluntat d'un poble d'expressar-se lliurament acabi als tribunals. "Si no ens mobilitzem podran amb nosaltres però, si la gent respon, ens en sortirem", ha conclòs.  Els autobusos no són l'únic mitjà de transport que han triat els catalans, molts altres han viatjat a Barcelona en tren o en cotxes particulars.

Summary: Milers de catalans surten en autobusos arreu de Catalunya per donar suport a Mas, Ortega i Rigau al judici pel 9-N


El Parlament ha rebutjat les propostes de resolució de Ciutadans i el PPC que demanaven condemnar "taxativament" i "enèrgicament", respectivament, el ple del 6 i el 7 de setembre del 2017 per considerar-lo "un cop a la democràcia". El text de Ciutadans anava més enllà i demanava denunciar que el "cop" encara no s'ha aturat i que continua endavant, amb "la inequívoca intenció de culminar la secessió d'Espanya vulnerant el sistema democràtic". Aquesta proposta també demanava considerar tots els fets posteriors al ple, com la constitució de la "usurpadora" Sindicatura Electoral, la votació "il·legal" de l'1-O, i els fets del 10 i el 27 d'octubre, com a actes "mancats de tota legitimitat i cobertura legal", fet que els converteix en "nuls de ple dret". Per la seva banda, el PPC ampliava el "cop a la democràcia" als dies 10 i 27 d'octubre, i demanava rebutjar la "instrumentalització" que considera que els grups polítics independentistes fan del Parlament amb finalitats "espúries" i "contràries" a la convivència dels catalans i al marc estatutari i constitucional. Les dues propostes de resolució han estat rebutjades amb els vots contraris de JxCat, ERC, els comuns i la CUP i amb els vots favorables de Cs i el PPC, mentre que el PSC ha votat favorablement a la proposta de resolució del PPC i s'ha abstingut a la de Ciutadans.

Summary: El Parlament rebutja declarar el ple del 6 i el 7 de setembre de 2017 com "un cop a la democràcia"


El president espanyol dona les gràcies als que defensen una Catalunya "catalana, espanyola i europea i que no estigui fora del món" ACN Barcelona.-El president del govern espanyol, Mariano Rajoy, ha avisat aquest divendres que l'Estat continuarà actuant per defensar la legalitat i per impedir l'1 d'octubre. "No hi haurà referèndum, i com més triguin a rectificar, més mal faran al conjunt dels catalans i espanyols. No subestimin la força de la democràcia espanyola, la democràcia espanyola és molt forta", ha advertit Rajoy en la seva intervenció durant la reunió de la Junta Directiva ampliada del PPC. El president espanyol ha demanat tranquil·litat i ha garantit que "l'Estat seguirà actuant perquè és la seva obligació, perquè no hi ha cap estat al món que pugui acceptar una situació com la que s'està plantejant". També ha donat les gràcies als que defensen una Catalunya "catalana, espanyola i europea, i que no estigui fora del món".

Summary: Rajoy avisa que l'Estat continuarà actuant per impedir l'1-O: "No subestimin la força de la democràcia espanyola"


El Tribunal Suprem ha rebutjat suspendre de forma cautelar l'acord del Consell de Ministres del passat 21 d'octubre que incloïa totes les mesures de l'article 155. Tant el Govern com la Generalitat havien presentat un recurs conjunt sol·licitant la mesura de la suspensió cautelaríssima (que obliga al tribunal a resoldre en un màxim de 48 hores) i demanat que suspengués l'acord. La sala argumenta que el 155 encara s'està tramitant i es troba encara al Senat i que, per tant, l'acord del Consell de Ministres és "un acte d'iniciació d'un procediment que actualment només s'ha iniciat i no produeix en sí mateix els efectes jurídics que sosté la part recorrent". A més, argumenta que no pot evitar que es continuï tramitant a la cambra alta. "En aquest moment cautelar, i sens prejutjar el que pugui acordar-se posteriorment, entenem que la sala no té jurisdicció per obstaculitzar o impedir l'exercici de les funcions constitucionals del Senat", recull la resolució.  Segons el TS, les al·legacions formulades per la Generalitat i el Govern tenen "un caràcter prematur" i afegeix que el procediment que s'està seguint amb la tramitació del 155 és "netament constitucional i no administratiu".  La sala també conclou que no concorren les exigències per atorgar al Govern i la Generalitat la mesura cautelaríssima que sol·liciten "al no apreciar-se les circumstància d'especial urgència que requereix la llei" per a aquest tipus de mesures. Considera, doncs, que el procediment "té una naturalesa constitucional i no comporta efectes en aquest moment".

Summary: El Suprem rebutja suspendre de forma cautelar l'acord del Consell de Ministres sobre el 155 tal com volia la Generalitat


Els titulats en formació professional dual, que es va aplicar per primer cop el curs 2012-2013, tenen una inserció laboral superior a la del total de titulats d'FP, d'un 70% enfront el 51,1%. A més, aconsegueixen millors contractes i una retribució més alta. Però segueix sent una opció minoritària: només un 4,3% del total de l'alumnat d'FP era d'FP dual el curs 2015-2016. Així ho descriu l'informe 'La formació professional dual en el sistema educatiu català', presentat pel Consell de Treball Econòmic i Social de Catalunya (CTESC) aquest dimecres. El CTESC proposa que la duració de les titulacions de formació professional dual s'ampliï fins als tres o quatre anys. Actualment és de dos anys.

Summary: Set de cada deu titulats en formació professional dual troben feina en acabar els estudis


El Departament d'Ensenyament ha anunciat aquest dijous que el curs que ve hi haurà 3.360 places menys de P3 als centres públics i concertats i al voltant d'un centenar menys de grups o línies per a aquesta edat, tot causat per la davallada de natalitat més gran dels últims 30 anys. Això fa que hi hagi 6.300 alumnes menys previstos d'aquesta edat en la preinscripció escolar del curs que ve. Així, s'oferiran 75.940 places per a 70.117 alumnes empadronats, cosa que suposa un 7,7% més d'oferta que de demanda. Per a 1r curs d'ESO, en canvi, hi haurà 600 places més ofertes i una demanda d'alumnes que també s'incrementa lleugerament, però encara quedarà per sota de l'oferta. En la roda de premsa per presentar les dades de la preinscripció, la consellera d'Ensenyament, Meritxell Ruiz, ha explicat que davant de la davallada de la natalitat i de la immigració cal estudiar els índexs de natalitat i fer previsions a mitjà termini sobre les places a oferir. Així, actualment ja es nota la baixada de natalitat en els alumnes més petits, mentre que a Secundària encara creixeran durant dos o tres anys més. No obstant, ja ha avançat que es preveu una davallada d'alumnes almenys fins el 2025 i que això condicionarà l'obertura de nous centres. Mentre que a finals dels anys 90 hi havia menys de 60.000 alumnes de P3, al 2008 s'havien incrementat fins als 90.000, però ara s'han reduït a 75.000 i es preveu que d'aquí uns deu anys siguin uns 55.000. Per això, segons Ensenyament, l'oferta s'ha de reduir, però ho farà menys que la demanda de places. Aquest curs 2015-2016 hi ha hagut 77.455 infants de 3 anys empadronats a Catalunya, però el curs que ve seran 70.177, uns 6.300 menys. Les places per aquest any eren 79.300, unes 1.800 més que les demanades, mentre que l'any que ve s'oferiran 75.940 places, unes 5.800 més que les demanades, un 7,7% del total. Dels 2.500 grups de P3 que hi havia el curs 2010-2011 s'ha passat a 2.700 aquest curs. Per a l'any que ve, seguint la baixada de demanda, hi hauria d'haver 290 grups menys, però de moment se'n tancaran 64 als centres públics i 3 als concertats. No obstant, la consellera ja ha vaticinat que a l'escola concertada s'acabaran tancant uns 40 grups més per falta de demanda un cop la matriculació hagi finalitzat. Per assignar l'oferta de places s'ha establert una ràtio màxima de 25 alumnes per aula i 22 en els casos de centres en entorns d'alta complexitat. També s'intenta evitar l'estigmatització d'escoles en entorns desafavorits. La ràtio mitjana aquest curs ha estat de 22,9 alumnes per classe, davant dels 23,8 del curs 2012-2013. A 1r curs d'ESO la tendència demogràfica encara és a l'alça. Si a principis d'aquest segle hi havia uns 57.000 alumnes de 12 anys empadronats, aquest curs són uns 80.000 i augmentarà fins als quasi 90.000 d'aquí tres anys. Després baixarà fins a menys de 75.000 l'any 2022. Així, el número d'alumnes creixerà en 2.500 el curs que ve i hi haurà 600 places més. Això suposa que hi haurà unes 1.000 places més d'oferta que de demanda. Per a dissenyar l'oferta de places s'ha fixat una ràtio màxima de 30 alumnes per aula i s'ha intentat garantir la continuïtat del procés educatiu amb una transició fàcil dels alumnes de Primària a Secundària. La ràtio mitjana aquest any ha estat de 28,5 alumnes per aula, davant del màxim de 29,1 del curs 2012-2013. Si el curs 2011-2012 hi havia 3.555 grups de 1r d'ESO, aquest anys n'hi havia 3.122. El curs que ve, però, s'incrementarà en 20 grups, 15 a centres públics i 5 més en concertats.

Summary: Catalunya tindrà 3.360 places menys de P3 i tancarà uns 100 grups per la davallada de la natalitat més gran en 30 anys


El president del grup parlamentari de CSQP, Lluís Rabell, ha criticat aquest divendres que l'ANC reclami a les confluències d'esquerra una "adhesió" al full de ruta independentista. Com va fer fa alguns dies, el líder de l'esquerra alternativa al Parlament ha remarcat que se sent rebutjat de les manifestacions previstes pel proper Onze de Setembre i ha lamentat que l'Assemblea digui que pretén eixamplar la base social del sobiranisme, però reclami la identificació amb el full de ruta unilateral que defensen JxSí i la CUP. Rabell ha estat entrevistat al 3/24, des d'on ha instat l'ANC, Òmnium Cultural i els partits independentistes a deixar d'intentar que els no independentistes se'n converteixin i apostar per refer la unitat entorn el pacte nacional pel dret a decidir. "El que hem de fer és generar un escenari en què la voluntat democràtica es pugui expressar", ha opinat. "La convocatòria de l'ANC es pretén oberta, però al mateix temps està marcada per l'adhesió a un full de ruta que, a més, està fent aigües", ha apuntat Rabell. Ell no serà present en cap de les manifestacions que l'Assemblea ha previst per la Diada, com tampoc ho seran els representants d'ICV. El cas de Barcelona En Comú és diferent, ja que el primer tinent d'alcalde de l'ajuntament de Barcelona, Gerardo Pisarello, va anunciar que serien als actes reivindicatius per denunciar "l'autoritarisme" del PP i la seva negativa a acceptar el dret a decidir dels catalans. "El que hem de fer és una aliança entre el món independentista i les forces sobiranistes partidàries del dret a decidir per generar un escenari en què la voluntat democràtica es pugui expressar", ha insistit el president del grup parlamentari de CSQP. Segons ell, aquest és el moment de "redefinir el full de ruta" sota el paraigües del pacte nacional pel dret a decidir, que es va veure superat per les ambicions independentistes d'alguns dels seus components.  Rabell s'ha mostrat convençut que un pacte estatal entre PSOE i Units Podem obriria "possibilitats transitòries" per tirar endavant un referèndum sobiranista acordat amb el govern espanyol. "Un govern del PSOE amb les forces progressistes escoltaria més a Catalunya", ha recalcat. Ara bé, Rabell s'ha mostrat poc optimista al voltant d'aquesta opció, ja que detecta "moltes pressions" al PSOE perquè acabi permetent un govern del PP, sigui amb Mariano Rajoy o no de president. "El problema segueix estant a la teulada del PSOE. Si aquí no hi ha moviment, difícilment podrem imaginar una alternativa", ha conclòs.

Summary: Rabell critica "l'adhesió" al full de ruta que els hi demana l'ANC i reclama refer el pacte nacional pel dret a decidir


El president espanyol, Pedro Sánchez, ha acusat Podem de fer "precampanya electoral" amb les pensions després que dimarts el grup de Pablo Iglesias i Irene Montero s'aixequés de la taula de negociacions del Pacte de Toledo. En resposta a una pregunta parlamentària al Congrés, Sánchez ha dit que és un "error" que Podem no hagi avalat un acord i ha demanat a la formació que faci una "reflexió" i torni a la taula del Pacte de Toledo per enviar un missatge de "sostenibilitat del sistema públic de pensions". Per la seva banda, la portaveu de Podem, Irene Montero, ha advertit que ells només avalaran un pacte que "garanteixi drets" a la gent gran, tornant a l'edat de jubilació als 65, deixant clara la vinculació de les pensions amb l'IPC i computant els "millors anys" de la vida laboral i no tota per calcular la prestació.  Per la seva banda, el vicepresident del PP Javier Maroto ha acusat Podem de "torpedinar" les negociacions. "Molts jubilats s'estan preguntant què feien Montero i Iglesias a les manifestacions", ha assegurant, afegint que els han "pres el pèl".  Montero ha insistit, per la seva banda, que només hi havia acord per un punt dels 22 de la negociació del Pacte de Toledo, i ha reiterat que el seu partit hi serà si és per "garantir drets" però no per fer una "foto de precampanya electoral".

Summary: Sánchez acusa Podem de fer "precampanya electoral" amb les pensions i l'insta a tornar a la taula del Pacte de Toledo


Cs i PSC-Units han demanat a la Mesa del Parlament que reconsideri la proposta de resolució conjunta de JxCat i ERC per ser contrària a "disposicions constitucionals". El text pel qual han presentat una petició de reconsideració vol que el Parlament no reconegui com a "legítima" la sentència del Tribunal Suprem (TS), mantingui la confiança en Quim Torra com a president de la Generalitat i doni suport al govern "excepcional". Aquestes dues peticions de reconsideració fan que la Mesa s'hagi de tornar a reunir i això retarda les votacions, que s'han de fer aquesta nit. El PSC-Units no ha participat al ple sobre la inhabilitació perquè el consideren "un pas més en la degradació institucional".  Ciutadans sí que hi ha participat, però la formació taronja no participarà de les votacions. Ciutadans i el PSC-Units han intentat evitar que se celebrés el ple d'aquest dimecres amb una petició de reconsideració a la Mesa, que ha estat tombada.

Summary: Cs i PSC-Units demanen a la Mesa que reconsideri la PR de JxCat i ERC per ser contrària a "disposicions constitucionals"


El vicepresident primer de la Mesa, Josep Costa, confia que el jutge del Suprem Pablo Llarena doni el permís al candidat, Jordi Sànchez, perquè assisteixi al seu ple d'investidura, convocat per aquest divendres. Tot i això, el dirigent de JxCat ha dit que cal prioritzar fer una "reflexió profunda" abans que proposar un altre candidat, en cas que el magistrat denegui el permís a Sànchez. En una entrevista a La Xarxa, Costa ha avisat aquest dimecres que si continuen enviant candidats a la presó "potser no hi haurà Govern". Tot i això, el vicepresident primer de la Mesa ha subratllat que no tenen "por a perdre" unes hipotètiques noves eleccions. Preguntat sobre quin tipus de "reflexió" creu que cal fer en cas que Llarena denegui el permís a Sànchez, Costa ha sentenciat: "Ens porta a no simplement fer un automatisme de dir que, com que no ens deixen fer aquest candidat, en proposem un altre. La reflexió ha de ser més profunda". Tot i això, el diputat parlamentari de JxCat confia que Llarena atorgui el permís, alhora que aposta per intensificar l'estratègia de denúncia a escala internacional.

Summary: JxCat prioritzarà fer una "reflexió profunda" abans que proposar un altre candidat si Llarena torna a vetar Sànchez


L'alcaldessa de Barcelona apel·la Podemos per "empènyer junts" i "més enllà de les sigles"  ACN Barcelona.-La líder de BComú i alcaldessa de Barcelona, Ada Colau, ha defensat concórrer el 20-D i fer-ho amb Xavi Domènech i Marta Sibina al capdavant. Els ha definit com a "valents, honestos i compromesos". En un acte a l'Estació del Nord de Barcelona, Colau ha afirmat: "No ho aconseguirem amb CDC governant, ni amb bipartidisme a l'estat ni amb els nois del catàleg d'Ikea representant l'Ibex35; vam poder a Barcelona i podrem si ens ho creiem", ha reblat. A més, la dirigent de BComú ha apel·lat directament als líders de Podemos: "Sigueu valents i fem el que sempre hem dit; més enllà de les sigles el que importa són els processos de canvi i el protagonisme de la gent; [...] és el moment d'empènyer junts".

Summary: Colau aposta per concórrer el 20-D amb persones "valentes, honestes i compromeses" com Xavi Domènech i Marta Sibina


L'empresa adjudicatària de les obres de remodelació de la plaça Josep Tarradellas de Figueres ha fet fallida i ha aturat els treballs. L'Ajuntament va convocar aquest dijous als veïns per explicar-los la situació i anunciar que el consistori està tramitant per la via d'urgència un nou concurs per tal que una altra assumeixi l'actuació. Paral·lelament, la brigada municipal assumirà les tasques necessàries per adequar els accessos als habitatges i locals així com per garantir el pas de persones i cotxes. La intervenció per a adequar un itinerari d'accés als vianants en aquesta entrada a la ciutat es va adjudicar l'obra a principis de gener per un import de 225.725,50 euros. El projecte contemplava renovar completament l'interior de la plaça, el mobiliari urbà, la zona de jocs infantils, la recollida de pluvials i la substitució dels arbres en mal estat per nous exemplars. A més, es preveu renovar les voreres i convertir aquest punt en un accés renovat al centre de la ciutat.

Summary: L'empresa adjudicatària de la remodelació de la plaça Tarradellas de Figueres fa fallida i atura les obres


Serà sotmès a vigilància policial no invasives per part dels Mossos d'Esquadra a instàncies de la Fiscalia ACN Barcelona.-El 'violador de la Verneda' ha sortit aquest dijous a la matinada de la presó de Brians II, al voltant d'un quart de dues, després de complir una pena de 20 anys. A partir d'ara, l'home, Gregorio Cano, estarà sotmès a vigilància policial no invasiva per part dels Mossos d'Esquadra a instàncies de la Fiscalia, ja que els serveis penitenciaris consideren que no s'ha rehabilitat. A la sortida del centre, Cano ha comentat als mitjans de comunicació que els programes per rehabilitar-se "són efectius si un vol". "Jo ho he aconseguit i ara cal veure amb el temps si és efectiu o no", ha afegit Cano, que també s'ha disculpat a les víctimes. El 'violador de la Verneda' va ser condemnat a 167 anys de presó i a pagar una indemnització superior als 50 milions de pessetes d'aleshores. En el judici l'home va ser condemnat per quinze delictes consumats d'agressió sexual i per dos delictes intentats. Per tretze dels delictes consumats se li va imposar una pena d'onze anys de presó per cadascun, mentre que pels altres dos se li van dictar nou anys de presó per cadascun. Pels dos intents se'l va condemnar a tres anys de presó per cadascun. En total 167 anys de presó, dels quals, en virtut del codi penal en aplicació en el moment de la sentència, només en podia complir 20. A banda se li van imposar indemnitzacions a les víctimes per valor de 55,5 milions de pessetes (uns 334.000 euros). Els fets provats al judici relaten la cursa d'agressions del condemnat, que va començar el 23 de febrer del 1997 de matinada, quan va abordar la primera víctima en un portal i la va obligar a fer-li una fel·lació amenaçant-la amb una navalla, i va acabar l'1 de maig del 1998 també de matinada en un aparcament, on igualment a punta de navalla va obligar la víctima a realitzar la mateixa pràctica sexual. La majoria de les agressions van ser utilitzant aquesta arma per amenaçar les dones. A gairebé totes les va obligar a practicar sexe oral però en un cas va penetrar vaginalment la víctima. En un altre cas la dona va patir les dues agressions. Els casos jutjats es van produir principalment de matinada, però també n'hi va haver de nit i en alguna ocasió a primera hora del matí o de la tarda. Dos dels casos relatats es van produir el mateix dia. Una altra vegada va intentar una agressió i en no aconseguir dur-la a terme en va fer una altre dues hores més tard, aquesta amb èxit. Majoritàriament les agressions es van produir a portals, ascensors o escales d'edificis, tot i que en algun cas també va arrossegar la víctima cap a descampats. Només en dues de les disset ocasions relatades l'agressor no va aconseguir consumar l'agressió. Al judici, el condemnat va admetre haver comès tots els fets que se li imputaven.

Summary: El 'violador de la Verneda' surt de la presó després de 20 anys


El conseller de territori i Sostenibilitat, Damià Calvet, ha exposat aquest dissabte en el marc dels actes de la COP25 el procés de participació ciutadana engegat pel Govern català per fer front a l'emergència climàtica. A l'Assemblea anual d'Under 2 Coalition, la coalició de governs subnacionals de la qual Catalunya és promotora i membre, Calvet ha remarcat la necessitat de "corresponsabilitat" entre ciutadania i administracions davant el canvi climàtic i ha assegurat que la resposta "obliga a tothom". "Els objectius ambiciosos requereixen la determinació i compromís de tothom, inclosa la societat civil, els sectors econòmics i tots els nivells de govern", ha explicat.  Calvet ha presentat així el procés de participació ciutadana català, segons el que ja s'han engegat diverses reunions de l'executiu amb sectors socials, econòmics, acadèmics i polítics perquè cadascun d'ells proposi i assumeixi compromisos des del seu àmbit en la "mitigació i adaptació" al canvi climàtic. “El Govern està duent a terme àmplies reunions de consulta per instar la societat a superar els requisits legals i a prendre compromisos addicionals, perquè ara hem d'aconseguir compromisos factibles, quantificats i atrevits”, ha afegit. El procés, que es va aprovar el setembre, culminarà el 17 de gener amb la Cimera Catalana d'Acció Climàtica, on després de les diverses trobades sectorials es pretén traçar un full de ruta conjunt a curt i mitjà termini que permeti complir les polítiques climàtiques. Trobada amb la ministra de Medi Ambient escocesa Calvet, juntament amb la secretària de Medi Ambient, Marta Subirà, també ha aprofitat per reunir-se amb la ministra de Medi Ambient, Canvi Climàtic i Reforma del Territori del Govern d'Escòcia, Roseanna Cunningham, amb qui han intercanviat experiències sobre el procés de participació ciutadana català i el que els escocesos també estan duent a terme a través d'una assemblea de ciutadans pel canvi climàtic.  D'altra banda també han compartit les polítiques de gestió davant la pèrdua de biodiversitat, especialment pel que fa a espècies amenaçades; les energies renovables i els objectius e reducció d'emissions, que a Escòcia són del 70% per al 2030 i de neutralitat per al 2045. En el marc de la trobada la delegació catalana també s'ha reunit amb Claire O'Neill, presidenta de la COP26, amb qui han parlat de les dificultats per elaborar pressupostos de carboni, instrument del qual els britànics són màxims impulsors.

Summary: Calvet explica el procés de participació ciutadana català per fer front a l'emergència climàtica a la COP25


Els dos ferris atracats al Port de Barcelona que acullen agents de la policia espanyola i de la Guàrdia Civil destinats a Catalunya des de dies abans del referèndum de l'1 d'octubre allargaran la seva estada fins almenys al 2 de novembre, segons han confirmat fonts portuàries. Els vaixells, els italians Moby Dada i Rhapsody, inicialment havien demanat ser al port fins al 5 d'octubre però han anat prorrogant la seva estada. El darrer termini expirava el dimecres 18 d'octubre però han decidit allargar el permís dues setmanes més.  El govern espanyol va atracar a mitjan setembre dos ferris al Port de Barcelona amb capacitat per allotjar prop de 3.000 persones i a Tarragona un tercer vaixell, amb capacitat per a 800 persones. L'embarcació Moby Dada pot allotjar més de 1.000 persones i el Rhapsody té capacitat per a 2.000 passatgers més. Les naus tenen consideració de vaixells d'Estat i el Port de Barcelona té l'obligació de permetre que hi atraquin.

Summary: Els dos ferris que allotgen policies al Port de Barcelona allarguen la seva estada fins al 2 de novembre


Una noia de 31 anys ha mort en la sortida de via d'un cotxe aquesta matinada a la C-17 a Mollet del Vallès (Vallès Oriental), segons ha informat el Servei Català de Trànsit (SCT). L'avís del sinistre s'ha rebut a les 06.31 hores d'aquest diumenge al quilòmetre 10 de la C-17, a tocar de l'encreuament amb la C-59. Un turisme amb dos ocupants ha sortit de la via i el vehicle s'ha estimbat per un desnivell de cinc metres. Com a conseqüència de l'accident, la passatgera davantera del cotxe, A. R. S., de 31 anys i veïna de Ripollet, ha mort. El conductor ha resultat ferit menys greu i ha estat evacuat a l'hospital de Granollers. A la incidència s'hi han desplaçat quatre patrulles dels Mossos d'Esquadra, dues dotacions dels Bombers i tres ambulàncies del Sistema d'Emergències Mèdiques (SEM). Pel que fa a l'afectació viària, hi ha hagut un carril restringit de la calçada en sentit Barcelona de la C-17 fins a les 10.00 hores aproximadament. Amb els dos accidents mortals de trànsit registrats aquesta matinada de diumenge s'eleva a 124 el nombre de persones que han mort enguany a la xarxa viària interurbana de Catalunya.

Summary: Una noia de 31 anys mor en la sortida de via d'un cotxe a la C-17 a Mollet del Vallès


Uns 350 professionals de les arts escèniques signen un manifest on reclamen que s'aturi "la manipulació interessada" durant la pandèmia del coronavirus contra el govern espanyol "per treure'n benefici propi". El manifest, que segons ha pogut saber l'ACN es llença aquest dilluns per recollir més signatures, dona suport a l'executiu espanyol perquè "tot i els encerts i els errors" intenta "treballar pel bé comú". El text, que bateja tots els signants del sector com a col·lectiu 'Titiriteras y titiriteros', en referència a com el partit d'extrema dreta Vox s'ha referit al sector, avisa que "no és l'hora de salvapàtries ni de misèries partidistes, ni de carronyers que alimenten la seva estratègia amb por i cadàvers". Els signants asseguren que cal "mitigar en allò possible el dolor i els maldecaps" i ajudar "els més desvalguts d'avui i els de demà". "És l'hora de la solidaritat, de la inclusió social, de l'empatia i també de la simpatia; és l'hora de saber contraposar la feina i les bones intencions de qui s'està entregant a una tasca molt difícil i a la vilesa interessada i manipuladora de qui està maquinant com treure partit de la desgràcia aliena", manifesten. A més, també remarquen que "ja es veurà" si les línies d'actuació del govern espanyol són bones o no, però lamenten que "qui mai ha cregut en l'Estat i l'ha soscavat i ha apostat sempre pel 'salvi's qui pugui'" ara aprofiti les circumstàncies "per atacar el govern". A més, assenyalen que aquestes crítiques "es basen en què el govern governa i en què el govern és progressista". Els professionals de les arts escèniques insisteixen que l'Estat "fa el que bonament sap i pot" perquè hi hagi unes garanties de prestacions de serveis bàsics. "No als 'bulos', no a l'anàlisi simple, no a la carronya política, no a la manipulació, no al fanatisme salvapàtries", sentencien. No és "suport incondicional" al govern espanyol La iniciativa es va engegar el dijous 2 d'abril, quan diversos professionals del sector i el periodista i promotor teatral Albert de la Torre van entrecreuar diversos missatges a Facebook i van acabar redactant el manifest. El mateix dijous a la tarda es va difondre el text i es va començar a recollir les adhesions, que aquest dilluns ja arriben a les 350. A més a més, també es va crear un perfil de Facebook sota el nom de 'Titiriteras y titiriteros'. Els promotors expliquen que, en 24 hores, la pàgina va rebre milers de visites i van tenir 250 adhesions. En declaracions a l'ACN, Albert de la Torre aclareix que no es tracta d'un manifest de "suport incondicional" al govern espanyol. "No és un manifest de 'sociates' i gent de Podemos o dels Comuns. Hi ha molts independentistes, liberals i àcrates", explica. "Però per bé o per mal tenim l'estat que tenim, i en aquests moments a qui li pertoca actuar és a ell. Ja veurem després si s'ha fet malament".  En aquest sentit, de la Torre expressa que això ha sorgit "de forma espontània", sense "ningú al darrere", i que "demostra que hi ha bastanta gent que no li agrada quin és el comportament de la classe política en general amb tot el que està passant". Sobre el text, diu que "és una invitació a pensar sobretot en que val la pena ser solidaris, i que potser val més la pena dedicar els esforços a l'empatia cap a aquells que ho estan passant malament, per la malaltia i pel tema econòmic. Estar pendent en aquests moments de si es pot desgastar el govern, ens sembla una indecència".  Dit això, i malgrat deplorar "el cunyadisme" i l'intent de treure rèdits polítics d'aquesta crisi, de la Torre concedeix, per exemple, que tampoc a ell li agraden les rodes de premsa "amb senyors amb medalles".  "El que no entenc és que la gent, i els grups polítics, que sempre han defensat el liberalisme més gran ara estiguin reclamant a l'estat gran fermesa".  Alguns dels primers signants que donen suport al manifest són Rosa Maria Sardà, Carlos Hipólito, Lluís Pasqual, Aitana Sánchez-Gijón, Andrés Lima, Mario Gas, Pep Munne, Álex Ollé, María Galiana, Ana Fernández, Pilar Matas, Guillem Clua, Carmel Dolera, Pere Ponce, Ana Garay, Damià Plensa, Álvaro Luna, Francesc Orella, Joan Francesc Marco, Rosa Renom, Roser Pujol o Xus de la Cruz, entre altres. ERTO a la Gleva  A més de periodista i productor teatral, de la Torre és també el fundador i gestor del teatre de Sant Gervasi La Gleva. En aquest sentit, ell coneix també les afectacions que la crisi del coronavirus està tenint en el sector de les arts escèniques.  En concret, la sala es va acollir també a un ERTO per als seus 7 treballadors, que "per sort estaven molt ben contractats, amb una base de cotització que tocava". "Si ens accepten l'ERTO, no ha de ser un drama". Pel que fa a les produccions en marxa, tots els productors que estaven treballant per ells "tenen els ingressos garantits". "No hem deixat penjat a ningú, però si s'allarga mot la cosa ja veurem com anirà", resumeix.  I quant a les mesures adoptades per ara des del govern espanyol, l'Ajuntament de Barcelona i el Govern, considera que són "les més raonables que es podien fer". Però de la Torre no oblida que una part "molt important del sector", autònoms i freelance, "ho tenen molt malament". "Hi ha gent que haurà de tancar", apunta.

Summary: Uns 350 professionals d'arts escèniques reclamen que s'aturi "la manipulació interessada" de la crisi del coronavirus


El Departament de Justícia ha licitat el lloguer d'un nou edifici per agrupar en un sol espai els jutjats de Santa Coloma de Farners, que ara estan repartits en dos locals. Disposar d'aquest nou equipament era una de les principals necessitats que havia posat sobre la taula aquest partit judicial, ja que permetrà millorar els serveis de l'administració de justícia en un edifici més funcional i modern. Alhora, facilitarà que es pugui posar en funcionament la Nova Oficina Judicial. La licitació serà per a període de 20 anys i el local ha de tenir una superfície necessària entre els 2.145 m² i els 2.400 m². Els dos locals actuals sumen 1.444,84 m². El partit judicial de Santa Coloma de Farners atén una població de 85.943 habitants agrupats en 24 municipis i està format per quatre jutjats de primera instància i instrucció.  El Diari Oficial de la Generalitat de Catalunya (DOGC) publica aquest divendres la licitació d'un lloguer per acollir en un únic espai totes les dependències judicials de Santa Coloma de Farners. En aquest partit judicial hi ha quatre jutjats de primera instància i instrucció (un amb funcions de Registre Civil i un altre amb funcions de violència domèstica).  Actualment aquests quatre jutjats estan separats en dos espais: un antic edifici independent de propietat municipal on hi tenen la seu els jutjats 1 i 3, el Registre Civil i el Deganat; i un local comercial de planta baixa, on hi ha els jutjats 2 i 4. Els assumptes penals i socials i la resta de jurisdiccions es tramiten a Girona.   El director dels serveis territorials de Justícia, Jordi Martinoy, ha destacat que el nou local permetrà resoldre una "necessitat pendent". El lloguer serà per a 20 anys i el local ha de tenir una superfície necessària entre els 2.145 m² i els 2.400 m². Els dos locals actuals sumen 1.444,84 m².

Summary: Justícia licita el lloguer d'un edifici per unificar en un sol espai els jutjats de Santa Coloma de Farners


Es tracta d'una sentència ferma de l’Audiència de Barcelona ACN Girona.-L’Audiència de Barcelona ha emès una sentència que anul·la l’execució hipotecària de la portaveu de la PAH Girona-Salt, Marta Afuera, en considerar “abusiva” la clàusula de venciment anticipat. D’aquesta manera, el jutge dóna la raó a l’afectada i tomba el recurs presentat per l’entitat bancària - Banc Mare Nostrum (anteriorment Caixa Penedès)- després que el jutjat de primera instància 1 d’Arenys de Mar ja va declarar nul·la aquesta clàusula per considerar-la també abusiva, alhora que ordenava anul·lar tot el procés d’execució hipotecària. Un procés que va començar ara fa més de cinc anys quan Afuera va ser denunciada per haver deixat de pagar una hipoteca d'uns 112.000 euros per la compra d’un domicili a Tordera (Maresme). La sentència és ferma i per tant no es pot recórrer. “És una gran victòria però hi ha molta gent que ha viscut una situació similar i no s’ha pogut defensar”, ha valorat Afuera que durant anys ha liderat els moviments d'afectats per la hipoteca a les comarques gironines. La clàusula de venciment anticipat comporta que l’entitat bancària iniciï l’execució hipotecària de forma que el que es reclama al propietari és tot el deute pendent en comptes de cobrar només l’import de les quotes impagades. El Tribunal de Justícia de la UE ja va emetre una resolució el juny del 2015 on es considerava aquesta clàusula abusiva així com la seva nul·litat. Ara tant l’Audiència de Barcelona com el jutjat de primera instància 1 d’Arenys de Mar apliquen aquesta doctrina i donen la raó a la portaveu de la PAH Girona-Salt, Marta Afuera, amb l’anul·lació de l’execució hipotecària.  La hipoteca que Marta Afuera va deixar de pagar ara fa més de cinc anys és d’uns 112.000 euros per la compra d’un habitatge a Tordera (Maresme) l'any 2003. L’afectada explica que es va quedar sense feina tant ella com el seu exmarit i que des de llavors no van poder fer front al deute. Quan l’entitat els va denunciar per iniciar el procés d’execució hipotecària ella va presentar un recurs en el termini dels 10 dies que hi ha de marge, un aspecte que considera que ha estat clau per “poder-se defensar” i evitar que es quedés sense sostre.  “Em sento afortunada perquè m’he pogut defensar però la majoria d’afectats no ho han pogut fer perquè és un procés molt complex, has d’estar molt informat i sovint estan superats per la situació”, assenyalava aquest dimarts Afuera, tot afegint que senten que és una “gran victòria” que els anima a seguir lluitant. Recorda que aquesta clàusula està present a la majoria de contractes hipotecaris i subratlla la importància de denunciar-ho per fer que l’entitat l’elimini. D’aquesta manera, afegeix Afuera, els propietaris s’asseguren que en cas d’impagament d’algunes quotes no se’ls obrirà un procés d’execució hipotecària com el que li ha passat a ella. Per altra banda, Afuera afirma estar disposada a arribar fins al final amb el tema del deute que encara té pendent amb el banc i ja adverteix que no pensa arribar a cap acord. “Ara s’haurà de veure si el deute és legítim o il·legítim i què ha passat per arribar fins aquí i tots els abusos que hi ha hagut del sistema”, ha afirmat Afuera, alhora que denuncia que durant els últims anys “el govern del PP ha ignorat sistemàticament les il·legalitats de la Llei Hipotecària espanyola” i s’ha situat “al costat” de la banca.  Des de la PAH Girona-Salt no els consta que hi hagi hagut una sentència similar a nivell de comarques gironines.

Summary: Un jutge anul·la l’execució hipotecària de la portaveu de la PAH Girona-Salt per contenir una clàusula abusiva


Els Mossos d'Esquadra, amb col·laboració del Vigilant Municipal de Calders, van detenir aquest dimecres tres persones per intentar robar en dues cases del municipi. Es tracta de dos homes i una dona, de 46, 24 i 36 anys. Els fets van passar cap a les deu del matí, quan veïns de Calders van alertar de la presència d’un vehicle sospitós, amb quatre ocupants, que circulava a baixa velocitat per diferents carrers de la urbanització de la Guàrdia. El vigilant municipal va aconseguir aturar-lo, però a dins només hi havia el conductor. Un patrulla dels Mossos es va desplaçar al lloc i van escorcollar el vehicle, on van trobar amagades diferents eines utilitzades habitualment per cometre robatoris. El cos policial va muntar un dispositiu per localitzar la resta dels ocupants. Durant la recerca, una dotació va observar com una dona es despenjava del mur d’una casa i, en veure presència policial, marxava ràpidament del lloc. Davant aquesta acció, els agents van detenir-la com a presumpta autora d’una temptativa de robatori amb força. Poc després, van esbrinar que també havia intentat accedir en una altra casa de la mateixa urbanització.   Els Mossos van esbrinar que el conductor del vehicle i un home que poca estona abans havien localitzat caminant per la carretera N-141C, juntament amb la detinguda, formaven part del grup de quatre persones que es desplaçava amb el vehicle sospitós. Per aquest motiu, també se’ls va detenir.     Els detinguts, acusats de dos delictes de robatori amb força, en grau de temptativa, han passat aquest dijous a disposició del jutjat d’instrucció en funcions de guàrdia de Manresa. La investigació continua oberta i no es descarten noves detencions.

Summary: Tres detinguts per intentar robar a dues cases del Moianès


L'autopista AP-7 està tallada en ambdós sentits de la marxa des de poc després d'un quart de set de la tarda en una nova acció convocada per Tsunami Democràtic. La iniciativa arriba després que el moviment independentista hagi tallat durant més de 30 hores la mateixa via a l'altura de la Jonquera i coincideix, a més, amb una crida del col·lectiu a fer el mateix al peatge d'Irun de l'autopista A-8 a la frontera amb França.  És un nou intent de Tsunami d'internacionalitzar el conflicte entre Catalunya i Espanya i de denunciar les sentències del Tribunal Suprem contra els líders independentistes. El tall a la Jonquera, que va ocupar els cantons francès i espanyol, ha comportat una vintena de detinguts, la majoria per la policia francesa.  A través de les xarxes socials, Tsunami Democràtic ha anunciat que al tall de Sant Gregori s'està començant a muntar un equip de so, tal com va passar ahir al tall a la Jonquera, on hi va arribar a haver un escenari on van actuar diversos artistes, Lluís Llach entre ells. Tsunami ha anunciat que al tall de Sant Gregori hi actuarà en directe el grup Lágrimas de Sangre. El col·lectiu també ha indicat que, a banda de les persones concentrades al nou tall de l'AP-7, també hi comença a haver cotxes que bloquegen el pas en ambdós sentits de la marxa, igual com també va passar al tall a la Jonquera. Una manifestació prèvia  La protesta ha començat després de la manifestació  per denunciar "càrregues policials" a la frontera convocada pel Tsunami al Parc Central, a tocar de l'estació de l'AVE de Girona. Els manifestants s'hi ha començat a concentrar cap a les cinc de la tarda després del bloqueig de la Jonquera. Per evitar l'entrada a l'estació, els Mossos han fet un cordó policial i només s'ha permès accedir al recinte a aquells que duien un bitllet que ho acredités.  Després de la convocatòria de tall del Tsunami, els concentrats han començat a desplaçar-se cap a l'autopista, que s'ha tallat en els dos sentits. Arran del tall, a hores d'ara es fan desviaments per la sortida 8 en sentit nord i per la sortida 6 en sentit sud.

Summary: Tallada l'AP-7 en els dos sentits a l'altura de Girona en una nova acció del Tsunami Democràtic